b'\n_START_ARTICLE_\nTauno Sorvisto\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTauno Sorviston vanhemmat olivat konemestari Otto Sorvisto ja Ida Vauhkonen. Sorvisto aloitti n\xc3\xa4yttelij\xc3\xa4n uransa Kokkolan N\xc3\xa4ytt\xc3\xa4m\xc3\xb6lt\xc3\xa4, johon h\xc3\xa4n oli kiinnitettyn\xc3\xa4 1945\xe2\x80\x931946. H\xc3\xa4n oli Anita V\xc3\xa4lkin ohella Kokkolan N\xc3\xa4ytt\xc3\xa4m\xc3\xb6n ensimm\xc3\xa4inen ammattin\xc3\xa4yttelij\xc3\xa4. Sen j\xc3\xa4lkeen Sorvisto n\xc3\xa4ytteli H\xc3\xa4meenlinnan Ty\xc3\xb6v\xc3\xa4en N\xc3\xa4ytt\xc3\xa4m\xc3\xb6ll\xc3\xa4, Porin Teatterissa, Kuopion Yhteisteatterissa ja Vaasan Suomalaisessa Teatterissa. Vuonna 1955 Sorvisto palasi Kuopion Yhteisteatteriin, jossa h\xc3\xa4n n\xc3\xa4ytteli uransa loppuun._NEWLINE_Sorviston n\xc3\xa4ytt\xc3\xa4m\xc3\xb6teht\xc3\xa4vi\xc3\xa4 olivat muun muassa nimirooli komediassa Gabriel, tule takaisin, Ventti-Ville komediassa Omena putoaa ja Polonius tragediassa Hamlet. Uransa alussa h\xc3\xa4n n\xc3\xa4ytteli Juhanin roolin Hella Wuolijoen draamassa Niskavuoren nuori em\xc3\xa4nt\xc3\xa4._NEWLINE_Sorvisto n\xc3\xa4ytteli Alfredin roolin Sina Kujansuun ohjaamassa television\xc3\xa4ytelm\xc3\xa4ss\xc3\xa4 Valmistumisen aika vuonna 1978. Lis\xc3\xa4ksi h\xc3\xa4nell\xc3\xa4 oli sivuroolit televisioelokuvissa Ruusubaletti (1968) ja Siunattu hulluus (1975). Uransa varhaisvaiheessa Sorvistolla oli pieni sivuteht\xc3\xa4v\xc3\xa4 Edvin Laineen komediassa Tapahtui kaukana (1950)._NEWLINE_Sorvisto sai Kultaisen ansiomerkin huhtikuussa 1978._NEWLINE_Sorviston ensimm\xc3\xa4inen puoliso oli konttoristi Rauha Annikki Laukkanen, jatkosodan aikana alkanut liitto p\xc3\xa4\xc3\xa4ttyi puolison kuolemaan 1946. Toinen puoliso oli farmaseutti Kerttu Esteri Tuoma, liitto alkoi 1949 ja siit\xc3\xa4 syntyi poika vuonna 1952.'